Document ID: 32014D0833

PROVEDBENA ODLUKA KOMISIJE
оd 25. studenoga 2014.
o određenim zaštitnim mjerama u vezi s nedavnim izbijanjima visoko patogene influence ptica podtipa H5N8 u Nizozemskoj
(priopćeno pod brojem dokumenta C(2014) 9126)
(Vjerodostojan je samo tekst na nizozemskom jeziku)
(Tekst značajan za EGP)
(2014/833/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 89/662/EEZ od 11. prosinca 1989. o veterinarskim pregledima u trgovini unutar Zajednice s ciljem uspostave unutarnjeg tržišta (1), a posebno njezin članak 9. stavak 4.,
uzimajući u obzir Direktivu Vijeća 90/425/EEZ od 26. lipnja 1990. o veterinarskim i zootehničkim pregledima koji se primjenjuju u trgovini određenim živim životinjama i proizvodima unutar Zajednice s ciljem uspostave unutarnjeg tržišta (2), a posebno njezin članak 10. stavak 4.,
budući da:
(1)
Influenca ptica zarazna je virusna bolest ptica, uključujući perad. Zarazu domaće peradi virusom influence ptica mogu uzrokovati dva glavna oblika te bolesti koji se razlikuju po svojoj virulenciji. Nisko patogeni oblik načelno izaziva samo blage simptome, dok visoko patogeni oblik uzrokuje visoke stope smrtnosti u većini vrsta peradi. Ta bolest može ozbiljno utjecati na profitabilnost peradarstva.
(2)
Influenca ptica uglavnom se otkriva kod ptica, no u određenim okolnostima njome se može zaraziti i čovjek, iako je rizik općenito vrlo nizak.
(3)
U slučaju izbijanja influence ptica postoji opasnost da se uzročnik bolesti proširi na druga gospodarstva u kojima se drži perad ili druge ptice koje se drže u zatočeništvu. Kao rezultat toga može se proširiti iz jedne države članice u druge države članice i treće zemlje trgovinom živim pticama ili njihovim proizvodima.
(4)
Direktivom Vijeća 2005/94/EZ (3) utvrđuju se određene preventivne mjere u vezi s nadzorom i ranim otkrivanjem influence ptica te minimalne mjere kontrole koje se primjenjuju u slučaju izbijanja te bolesti kod peradi ili ostalih ptica koje se drže u zatočeništvu. Tom se Direktivom osigurava utvrđivanje zaraženih i ugroženih područja u slučaju izbijanja visoko patogene influence ptica.
(5)
Slijedom obavijesti Nizozemske o izbijanju visoko patogene influence ptica podtipa H5N8 na gospodarstvu s nesilicama u Hekendorpu u pokrajini Utrecht 16. studenoga 2014. Komisija je donijela Provedbenu odluku Komisije 2014/808/EU (4). Kao mjeru opreza i kako bi se ocijenilo situaciju te što više smanjilo opasnost od daljnjeg mogućeg širenja od mjesta na kojem je potvrđeno izbijanje bolesti, nizozemska su nadležna tijela privremeno zabranila premještanje žive peradi i određenih proizvoda od peradi na cijelom području te države članice.
(6)
Provedbenom odlukom 2014/808/EU predviđeno je da zaražena i ugrožena područja utvrđena u Nizozemskoj u skladu s Direktivom 2005/94/EZ sadržavaju najmanje područja navedena kao zaražena i ugrožena područja u Prilogu toj Provedbenoj odluci. Provedbena odluka 2014/808/EU primjenjuje se do 22. prosinca 2014.
(7)
Privremene zaštitne mjere uvedene nakon izbijanja te bolesti u Hekendorpu u Nizozemskoj revidirane su 20. studenoga 2014. u okviru Stalnog odbora za bilje, životinje, hranu i hranu za životinje.
(8)
Dodatna su dva izbijanja potvrđena u Nizozemskoj 21. studenoga 2014. na drugom gospodarstvu s nesilicama u Ter Aaru u pokrajini Zuid-Holland i na gospodarstvu za uzgoj peradi u Kamperveenu u pokrajini Overijssel. Odmah su primijenjene mjere iz Direktive 2005/94/EZ, uključujući utvrđivanje zaraženih i ugroženih područja. Nizozemska je također odlučila ponovno privremeno zabraniti premještanje žive peradi i određenih proizvoda od peradi na cijelom području te države članice.
(9)
Potrebno je ažurirati popis zaraženih i ugroženih područja navedenih u Prilogu Provedbenoj odluci 2014/808/EU kako bi se uzelo u obzir utvrđivanje zaraženih i ugroženih područja oko dva mjesta izbijanja u Ter Aaru i Kamperveenu gdje se primjenjuju mjere iz Direktive 2005/94/EZ.
(10)
Kako bi se spriječili nepotrebni poremećaji trgovine s Unijom i izbjegle neopravdane prepreke trgovini koje nameću treće zemlje, potrebno je definirati zaražena i ugrožena područja utvrđena u Nizozemskoj na razini Unije u suradnji s tom državom članicom te utvrditi vrijeme trajanja regionalizacije.
(11)
Zbog jasnoće Provedbenu odluku 2014/808/EU trebalo bi staviti izvan snage i zamijeniti ovom Odlukom.
(12)
Mjere predviđene ovom Odlukom u skladu su s mišljenjem Stalnog odbora za bilje, životinje, hranu i hranu za životinje,
DONIJELA JE OVU ODLUKU:
Članak 1.
Nizozemska osigurava da zaražena i ugrožena područja utvrđena u skladu s člankom 16. stavkom 1. Direktive 2005/94/EZ sadržavaju najmanje područja koja su u dijelovima A i B Priloga ovoj Odluci navedena kao zaražena i ugrožena područja.
Članak 2.
Provedbena odluka 2014/808/EU stavlja se izvan snage.
Članak 3.
Ova je Odluka upućena Kraljevini Nizozemskoj.
Sastavljeno u Bruxellesu 25. studenoga 2014.

Labels: 18
6